แพทย์แผนไทย ชูอาหารจากเครื่องแกงและน้ำพริกของไทย ป้องกันการเกิดโรคหัวใจ เนื่องในวันหัวใจโลก
นายแพทย์ขวัญชัย วิศิษฐานนท์ รองอธิบดีกรมการแพทย์แผนไทยและการแพทย์ทางเลือก กระทรวงสาธารณสุข กล่าวว่า วันที่ 29 กันยายนของทุกปีคือ วันหัวใจโลก (World Heart Day) เพื่อให้ทั่วโลกตระหนักและให้ความสำคัญกับโรคหัวใจ ซึ่งเป็นสาเหตุการเสียชีวิตอันดับ 1 ของประชากรโลก และโรคหัวใจและหลอดเลือดเป็นหนึ่งในกลุ่มโรคไม่ติดต่อเรื้อรัง (NCDs) ที่มีสาเหตุสำคัญมาจากพฤติกรรมเสี่ยง เช่น ขาดการออกกำลังกาย การสูบบุหรี่ การดื่มเครื่องดื่มแอลกอฮอล์และการกินอาหารเครื่องดื่มที่มีปริมาณน้ำตาลและไขมันสูง เช่น อาหาร junk food ชาเย็น กาแฟเย็น ฯลฯ หากประชาชนไม่ป้องกันหรือเลี่ยงพฤติกรรมเสี่ยง อาจทำให้เกิดปัญหาต่อสุขภาพจากโรคดังกล่าวได้กรมการแพทย์แผนไทยและการแพทย์ทางเลือก ขอแนะนำสมุนไพรที่เป็นส่วนผสมอยู่ในเครื่องแกงและน้ำพริดของไทย ซึ่งมีสรรพคุณช่วยย่อย เพิ่มการเผาผลาญพลังงาน มีสารต้านอนุมูลอิสระ ช่วยควบคุมไขมันและน้ำตาลในเลือด ป้องกันการเกิดโรคหัวใจและหลอดเลือด ได้แก่ กระเทียม ข่า ตะไคร้ หอมแดง กระชาย พริกไทยและขิง ซึ่งสามารถนำมาปรุงเป็นอาหารได้หลายเมนู เช่น แกงป่า แกงส้ม แกงเลียง น้ำพริกต่างๆ เช่น น้ำพริกหนุ่ม น้ำพริกอ่อง น้ำพริกปลาทู น้ำพริกมะขามป้อม เป็นต้น  นอกจากนี้ ยังมีเครื่องดื่มสมุนไพรไทยที่ช่วยควบคุมไขมันในเลือดได้คือ น้ำหรือชากระเจี๊ยบแดง กินวันละ 3 ครั้ง หลังอาหาร จากการศึกษาวิจัยพรีคลินิก พบว่า กระเจี๊ยบแดงมีฤทธิ์ลดความดันและไขมันในเลือด โดยเฉพาะไขมันชนิดที่ไม่ดีต่อร่างกาย (LDL) ซึ่งเป็นสาเหตุที่ทำให้เกิดโรคหลอดเลือดแดงแข็ง นอกจากนี้ยังมีน้ำตรีผลา ที่จากการศึกษาวิจัยทั้งในห้องปฏิบัติการ ในสัตว์ทดลอง และในมนุษย์ได้ผลออกมาในทิศทางเดียวกันคือ สามารถลดระดับไตรกลีเซอไรด์ ไขมันชนิดที่ไม่ดีต่อร่างกาย (LDL) และไขมันโดยรวมได้ แม้ว่าอาจจะมีผลข้างเคียงเล็กน้อยคือ อาการถ่ายเหลว เนื่องจากมีฤทธิ์เป็นยาระบายอ่อนๆ แต่ไม่มีรายงานความเป็นพิษต่อตับและไต นอกจากจะใช้สมุนไพร ที่แนะนำแล้ว ยังต้องรู้จักปรับพฤติกรรม ควบคุมน้ำหนักตัวให้อยู่ในเกณฑ์ปกติ ดื่มน้ำและพักผ่อนให้เพียงพอและหากมีข้อสงสัยเกี่ยวกับการแพทย์แผนไทยหรือการใช้ยาสมุนไพรในการรักษาโรคให้ปรึกษาแพทย์แผนไทยในสถานบริการสุขภาพของรัฐได้ทั่วประเทศ หรือติดต่อที่โทร 0 2149 5678 หรือช่องทางออนไลน์ที่เฟซบุ๊ก และ line@DTAM